Nous Gauchiers, sires d’Andelot, chevaliers, faisons savoir à touz... que nous avons vendu, vendons et delivrons, en nom de parfaite vendue, à noble baron Jehan de Chalon, signour d’Allay, quanque nous avons, poons, ou devons avoir en la ville de Dornon, ou terretoire et es appendises de la vile, generament et especialment, en homes, en prey, en champs, en chausaux, en chenevieres, en curtil, en bois, en revieres et en pasquiers, en quelque meniere que ce soit, par signorie, demenure, usaige, costume, corvée, justise, exaction et autre maniere, et especialment Besençon, dit Nies, et Perron, son gindre, lour mès, apartenances et quanque il tienent et doivent tenir en la vile de Dornon, ou terretoire et es appendises de ladite vile, et toutes autres choses desquies nous estiens envestu en ladite vile et es terretoires de cele vile à jour de ceste vendue, pour quarante livres d’estevenens, lesquex nos havons receu de luy en deniers nombré... En tesmoignaige de ceste chose, nous avons mis nostre seal pendant en ces presentes lettres, faites et donées ou mois de fevrier, l’an Nostre Signour mil CC et octante.